《代上庠同舍上廷评》
宋代·许应龙

忆昔弱冠游芹宫，颍川先生振文风。
跹跹媚学比如栉，抠衣执经函丈中。
何人才识最奇伟，惟公表里珪璋粹。
学精姬公经国书，赋飘司马凌云气。
词场价涌荐争魁，赐也何如敢望回。
一别星霜逾十阅，侧耳誉声轰如雷。
翩翩荐鹗翔西淛，一飞直上黄金阙。
排云披腹呈琅玕，蟾窟仙枝径攀折。
枳棘难淹鸾凤栖，金科得隽易如携。
趋归立拜廷评命，青琐黄扉指日跻。
屈指曩年同砚席，五人已作龙门客。
乡书黉舍多有之，碌碌未能著奇节。
著鞭无若祖生先，策足要津仪班联。
自笑尘踪犹隐雾，拭目亨衢问天渊。
绨袍恋恋故人意，堕履遗簪未捐弃。
不求而荐佩私恩，高谊如公今有几。
虽然前事已参差，荷借邹生律再吹。
苦无好语为公谢，拌擞枯肠成此诗。

作者简介：（1168—1248）福州闽县人，字恭甫。宁宗嘉定元年进士。历籍田令、太学博士。理宗即位，首陈正心为治国平天下之纲领，迁著作郎。出知潮州，训阅军兵，平息盗寇，安抚峒僚，治绩有声。端平初，召为礼部郎官，累官兵部尚书，后以端明殿学士提举洞霄宫。有《东涧集》。